Kansanedustaja Ville Tavion (ps) mukaan nuoremman toimittajasukupolven halua ilmaista omia mielipiteitään yhdistettynä vihervasemmiston kannattamiseen on ”vahingollinen yhdistelmä”.

Perussuomalaisten kansanedustaja Ville Tavio on jättänyt hallituksen vastattavaksi kirjallisen kysymyksen.

Tavio kysyy:

"

Mitä hallitus aikoo tehdä edistääkseen objektiivista uutisointia Suomessa?

"

Tavion mukaan on vahingollinen yhdistelmä, kun toimittajassa yhdistyvät halua ilmaista mielipiteitään ja vihervasemmiston kannatus.

Kansanedustaja Ville Tavio kirjoittaa hallitukselle jättämässään kysymyksessä, että " kansanvaltainen hallinto ja demokraattinen dialogi ovat kestävällä pohjalla vain silloin, kun ihmisille on tarjolla objektiivista tietoa ja laadukasta uutisointia " .

- Yleisradiolla ja muilla niin kutsutun perinteisen median edustajilla on tässä asiassa suuri vastuu. Tavoite toteutuu parhaiten, kun toimittajat ovat puolueettomia.

Tavio viittaa kahteen selvitykseen. Tampereen yliopiston vuonna 2016 julkaiseman selvityksen mukaan journalistiopiskelijoista vihreitä kannatti 47,7, vasemmistoliittoa 27,3 ja SDP:tä 11,4 prosenttia. Mediaviikko-lehden vuoden 2010 kyselyn mukaan puolet toimittajista on vasemmistolaisia.

- Tilanne on huolestuttava. Ihanteellista olisi, jos toimittajiksi hakeutuisi poliittisesti neutraaleja henkilöitä, jotka eivät anna ideologian vaikuttaa työhönsä.

Perussuomalaisten kansanedustajan Ville Tavion mielestä hallituksen pitäisi edistää objektiivista uutisointia Suomessa. PETTERI PAALASMAA

- Pelkkä puoluekannan olemassaolo ei tietenkään sellaisenaan määrää toimittajan tuottaman uutistekstin sävyä, mutta Helsingin yliopiston viestinnän tutkija Anu Kantola on havainnut omassa tutkimuksessaan, että Suomen nuorin toimittajasukupolvi painottaa erityisen paljon juuri omien mielipiteiden ilmaisemista. Tämä seikka yhdistettynä vihervasemmiston suureen edustukseen tulevien toimittajien keskuudessa on vahingollinen yhdistelmä. Tunteisiin vetoavat kolumnit ja poliittisesti vinoutuneet uutiset ovat kaukana objektiivisen tiedonvälityksen ihanteista, Tavio kirjoittaa.

JSN käsittelemään

Tavion mukaan " riippumattomina markkinoitujen uutisvälineiden puolueellisuus on aina huono asia riippumatta siitä, mihin suuntaan puolueellisuus osuu, koska vinoutuminen johtaa yksipuoliseen tiedottamiseen " .

- Haluaisin nostaa esiin kaksi asiaa. Ensinnäkin, onko toimittajakoulutus nykyään riittävästi sellaista, joka tähtää ja opettaa objektiiviseen uutisjournalismiin.

- Toiseksi, miten voitaisiin toteuttaa se, että alan itsesääntelyelin, Julkisen sanan neuvosto (JSN), käsittelisi ilmiselviä objektiivisuuden loukkauksia, Tavio sanoo Iltalehdelle.

Tavion mukaan " kylmiin faktoihin perustuvan uutisoinnin sijaan on yleistynyt toimittajien omaa tarinankerrontaa ja mielipidemaalaamista korostava uutisointitapa " . Tavio korostaa, että julkisista varoista kustannetun Yleisradion pitäisi olla lippulaiva objektiivisessa uutisoinnissa.